《自千尺嶂缘猢狲愁行》
清代·王又旦

清晨杖轻策，入谷二十里。倾崖骤合沓，梯栈空中倚。

无翼如何度，艰难方此始。万状石硙硙，纷垂繘纚纚。

攀繘踏危石，足顿不能起。岩屋照颓阳，层岑倒松梓。

养力憩烟霭，乃知崎岖美。东南得高壁，路隘不任趾。

乱峡无全天，坤轴忽崩圮。猿狖怯方啼，吾生怅何恃。

太息展远眺，前途尚㟪𡾊。

作者简介：陕西合阳人，字幼华，号黄湄。顺治十五年进士。康熙间知湖北潜江。履亩定赋，抑豪强。二十三年，入都补户科给事中。工诗，兼综唐宋之长。卒于官。年五十一。有《黄湄集》。